**КЈП ,,ЕЛАН“ КОСЈЕРИЋ**

**Образложење Захтева за корекцију цена услуга**

Имајући у виду обавезе израде Годишњег програма пословања, а посебно повећање минималне цене рада 13,7% као и најављено повећање зарада у Јавном сектору од 8% и опште познате проблеме са губицима воде и високим трошковима електричне енергије КЈП ,,Елан“ је принуђено да коригује цене услуга.

Каква је тренутна ситуација са ценама услуге водоснабдевања у окружењу и нама сличним општинама можемо видети из следећег прегледа:

|  |  |  |  |  |
| --- | --- | --- | --- | --- |
| **Општина** | **Просечна зарада** | **Цена грађани** | **Цена привреда** | **Захтеви** |
| Косјерић | 80.440,00 | 59,03 | 113,73 |  |
| Ужице | 89.345,00 | 69,49 | 138,97 |  |
| Пожега | 74.896,00 | 69,90 | 126,90 |  |
| Ариље | 71.271,00 | 66,90 | 99,00 | 80,00 150,00 |
| Бајина Башта | 73.163,00 | 95,00 | 105,00 |  |
| Чајетина | 75.774,00 | 73,00 | 77,00 |  |
| Чачак | 82.809,00 | 65,45 | 100,18 |  |
| Горњи Милановац | 84.947,00 | 55,00 | 120,50 |  |
| Мионица | 74.593,00 | 82,80 | 207,00 |  |
| Лајковац | 92.563,00 | 119,49 | 257,20 |  |
| Владимирци | 72.328,00 | 77,19 | 154,39 | 150,00 300,00 |
| Кнић | 75.405,00 | 94,70 | 156,30 | 105,00 165,00 |
| Трстеник | 73.756,00 | 85,20 | 138,00 |  |
| Крупањ | 75.439,00 | 99,95 | 99,95 | 106,35 106,35 |

Када сагледамо ових неколико суседних градова и општина, као и сличних општина, видимо да Косјерић има једну од најнижих цена услуге водоснабдевања за категорију грађана (међу 8 општина са најнижом ценом). На основу анализе Комдел-а о ценама воде и канализације за 63 града и општине видимо да је просечна цена за категорију грађана 76,00 динара и 139,17 динара за Привреду. На састанку одржаном у Горњем Милановцу градови и општине које водоснабдевање врше из Водосистема ,,Рзав“ Ариље договорили су да од локалних самоуправа траже корекцију цена воде 80,00 динара за грађане и 150,00 динара за Привреду ( Ариље, Пожега, Лучани, Чачак и Горњи Милановац).

Када погледамо податке из горње табеле видимо да већина општина које имају значајно ниже просечне зараде од Косјерића имају значајно више цене воде а да није угрожен праг приступачности ( пријемчивости како то сада кажу). Ако је укупна цена воде са ПДВ-ом 64,93 динара и ако просечно домаћинство троши 15 м3 тада је износ рачуна за воду 973,95 динара и он чини 1,21% од просечне зараде, а праг приступачности је 3% по методологији СКГО, а за канализацију (23,41 динар са пдв-ом) износ рачуна је 351,15 динара што чини 0,44% од просечне зараде а праг приступачности је 2%. Ако погледамо сразмерно највишу цену воде и најнижу просечну зараду за општину Крупањ видимо да бу рачун за просечну потрошњу износио 1.648,68 динара ( 109,945x 15м3), што уз просечну зараду 75.439,00 динара даје учешће рачуна за воду 2,18%, а што је опет испод прага приступачности.

Велике разлике у ценама производње и дистрибуције воде по градовима и општинама последице су затеченог стања и чињенице да локална самоуправа, као оснивач, даје сагласност на цене, тако да цена није последица реалних калкулација цене коштања и било какве минималне акумулације као основа за инвестиције.

Анализа просечне цене производње и дистрибуције воде и одвођења отпадних вода- тарифа за домаћинства коју је радио Комдел, показује да је просечна цена, у 63 локалне самоуправе, међу којима је и Косјерић, за воду 76,00 динара/м3 без пдв-а а за одвођење отпадних вода 36,00 дин/м3. Распон између тарифе за домаћинства и тарифа за привреду је 1: 1,8, а очекивања су да се овај распон смањује, па је просечна тарифа воде за привреду 139,00 дин/м3 а за канализацију 64,00. По калкулацијама комуналних предузећа, које су предложиле локалним самоуправама, цене воде би требало повећати у просеку за додатних 38% , а цене одвођења отпадних вода у просеку 52%. Ако би се то догодило просечне цене воде за домаћинства би износиле 105,00 дин/м3 а за привреду 177,00 дин/м3, а одвођења отпадних вода 56,00 дин/м3 за домаћинства и 94,00 дин за привреду. Оно што је чињеница то је да и у том случају рачуни за воду и канализацију би били испод прага приступачности.

Влада РС упутила је Народној Скупштини предлог Закона о изменама и допунама Закона о комуналним делатностима у коме је чланом 26а предвиђено да ће комунална предузећа и јединице локалне самоуправе бити у обавези да цене комуналних услуга формирају у складу са Јединственом Методологијом, коју ће донети Влада РС најкасније у року од 12 месеци од ступања на снагу Закона.

Неспорно је да до корекција цена мора доћи, како и у ком износу, мора бити предмет договора са локалном самоуправом. У сваком случају због прекорачења у потрошњи електричне енергије КЈП ,,Елан“ је морало да ангажује Енергетског менаџера и обезбеди уношење података у ИСЕМ систем, што је довело до непредвиђених трошкова од око 300.000,00 дин на годишњем нивоу.

Што се тиче сакупљања и одвоза комуналног отпада, због пожара на Депонији Дубоко и због блокаде пута и немогућности одвожења комуналног отпада и привременог одлагања на депонију у Тубићима, предузеће је у 2024. години остварило мање прихода за око 3.600.000,00 динара. У исто време предузеће није наплаћивало ни минимум услуга превоза на депонију Тубићи, као и уређење депоније и вишедневно ангажовање механизације на подизање отпада и стварање услова за одлагање нових количина. Поред тога значајне количине комуналног отпада се преузимају без икакве накнаде за извршене услуге, на приступним правцима Косјерићу ( Брајковићи, Спортска хала, Ђокићи, Железничка станица итд.), дакле тамо где грађани са сеоског подручја одлажу свој комунални отпад и често праве депонију поред контејнера, па поред камиона Смећара морамо да ангажујемо и трактор са радницима како би уредили простор око контејнера. Као што смо истакли велики проблем одлагања комуналног отпада појавио се се пожаром на Депонији Дубоко и блокадом пута. Већ тада су нека КЈП у окружењу тражила од локалних самоуправа корекцију цена. Тако је ЈКП Зелен Ариље тражило корекцију цена сакупљања комуналног отпада на 18,00 динара за категорију грађана и 25,00 динара за привреду, ЈКП Ивањица на 17,51 динар и 34,92 динара. Након спречавања депоновања комуналног отпада за град Ужице ЈКП Биоктош је тражио корекцију цена од 60%. Како ће се ови проблеми решити остаје да видимо. У сваком случају ако поштујемо принцип ,, Загађивач плаћа“ јасно је да се корекције цена услуга мора извршити.

У договору са Оснивачем и у Смерницама добијеним за израду Програма пословања за 2025. годину предложено је да се обратимо Оснивачу Захтевом за корекцију цена услуга 5% квартално, односно 5% са применом од 01.01. 5% 01.03. 5% 01.07. 5% 01.10. 2025. године што би кумулативно дало повећање цена 21,55% од 01.10. 2025. године. Полазеи од тренутно важећих цена комуналних услуга то би дало следеће цене:

Садашња цена Цена 01.01. 01.03. 01.07. 01.10.

Вода 59,03 61,98 65,08 68,33 71,75

Канализација 21,28 22,34 23,46 24,63 25,87

Ком. Отпад 10,41 10,93 11,48 12,05 12,65

Када узмемо просечног потрошача који има 60 м2 стамбеног простора и троши просечно 15 м3 воде тада би рачун за комуналне услуге од 01.10.2025. године износио:

Вода 15м3 х 78,90 динара са пдв-ом = 1.183,54 динара или 1,41% од прос.зар. Косјерић

Канал. 15м3 х 28,46 = 426,86 динара или 0,53%

Ком.отпад 60м2 х 13,91 = 843,90 динара или 1,04%

Т о значи да би укупан рачун за комуналне услуге, просечног потрошача износио 2,98% од просечне зараде у Косјерићу, а према методологији СКГО праг приступачности за воду износи 3% а за канализацију 2%.